Localitatea din România stă pe o pungă de gaz și poate să sară în aer. O casă a explodat. "De zeci de ani bolborosește"
Pericolul persistă de patru zile în satul din Dolj care stă pe o pungă de gaze naturale. Măsurătorile pompierilor au indicat și luni concentrații mari de gaz în zonă.
Însă, doar patru persoane au fost de acord cu evacuarea, deși, vineri, casa unui vecin a sărit în aer și l-a rănit.
Petrică Brabete, localnic: "De zeci de ani de zile bolborosește în felul ăsta. Peste tot am făcut sesizări, dar nu s-a luat nicio măsură".
Sunt peste 50 de localnici în satul Bâzdâna, județul Dolj, cei mai mulți bătrâni. Duminică, patru dintre ei, vecini cu bărbatul rănit în explozie, au fost de acord să meargă la rude. Ceilalți refuză să plece.
Locuința unui bărbat este la câteva sute de metri de cea care a explodat.
Reporter: Ați fi dispus să plecați din casa dumneavoastră?
Petrică Nicolae, localnic: Nu.
Reporter: De ce?
Petrică Nicolae, localnic: Te leagă foarte multe probleme.
Reporter: Nici dacă ați fi în pericol?
Petrică Nicolae, localnic: Eu deocamdată nu văd pericolul.
Pompierii le-au explicat oamenilor care sunt pericolele la care se expun, chiar dacă zona rămâne montorizată de specialiști.
Maior Marian Costea, ISU Dolj: "S-a detectat doar în zona fântânilor, nu am detectat înăuntru, în locuințe, de aceea am izolat fântânile, le-am delimitat cu banda, le-am recomandat să nu le mai folosească".
Dan Diaconu, prefect Dolj: Soluția tehnică să ne ofere o firmă de specialitate ca noi ne dăm cu părerea și nu suntem avizați și nu suntem specialiști.
Reporter: Au venit cei de la ANRM la fața locului?
Dan Diaconu: Nu, doar răspunsuri scrise.
Agenția Națională de Resurse Minerale a răspuns că: "Este necesară realizarea unei reţele de foraje geotehnice (...) şi să fie făcute măsurători privind existenţa, concentraţia şi geneza gazelor în teren."
ANRM recomandă să se acționeze rapid și vorbește despre situația de urgență creată în zona în care s-a declarat stare de alertă. Însă Prefectura nu a instituit stare de alertă în localitate.